**Evelyn Fox Keller** (20. maaliskuuta 1936 New York, Yhdysvallat – 22. syyskuuta 2023 Cambridge, Massachusetts, Yhdysvallat) oli yhdysvaltalainen biologi, kirjailija, tieteenfilosofi ja feministi, joka keskittyi urallaan erityisesti tutkimaan naisten asemaa tiedemaailmassa. Hän oli itse vaihtanut aikanaan Harvardin yliopistossa alansa teoreettisesta fysiikasta matemaattiseen biologiaan ja taistellut perheen vaatimusten ja akateemisen uran yhteensovittamisen kanssa. Fox Keller kirjoitti 1980-luvulta alkaen useita teoksia, joissa hän käsitteli naisten asemaa, tieteen väitettyä maskuliinisuutta ja biologian käsitteiden uudelleenarviointia ja kehittymistä.

Nuoruus ja opiskelu
-------------------

Evelyn Fox syntyi vuonna 1936 New Yorkin Queensissä. Hänen vanhempansa olivat juutalaisia maahanmuuttajia, jotka olivat lähteneet nykyisen Valko-Venäjän alueelta. Evelynin isä Albert Fox piti herkkukauppaa ja oli aika usein poissa kotoa, ja äiti Rachel oli Evelynin mukaan varsin hauras henkilö, joka tarvitsi usein lastensa apua. Perheessä oli kolme lasta, ja Evelyn oli lapsista nuorin. Kaikki lapset päätyivät akateemiselle uralle.

Fox suunnitteli ensin uraa psykoanalyytikkona, mutta veljensä ja korkeakouluprofessorin kehotuksesta suuntasikin fysiikkaan. Hän suoritti 1957 Brandeisin yliopistosta alemman korkeakoulututkinnon, ja maisteriksi hän valmistui Radcliffe Collegesta 1959. Fox jatkoi opintojaan Harvardin yliopistossa tavoitteenaan tohtorintutkinto teoreettisesta fysiikasta. Hän vaihtoi kuitenkin alaa kohdattuaan räikeää seksismiä eikä saanut laitoksela juurikaan tukea. Fox kiinnostui veljensä kautta molekyylibiologiasta ja suuntautui lopulta matemaattiseen biologiaan. Tohtoriksi hän valmistui 1963.

Akateeminen ura
---------------

Fox aloitti vuonna 1962 uran New Yorkin yliopistossa, ja seuraavana vuonna hän meni naimisiin matemaatikko Joseph Kellerin kanssa. Fox Keller joutui tasapainoilemaan jatkossa akateemisen uransa ja kahden pienen lapsen kanssa eikä pystynyt tekemään kuin lyhyitä ja osa-aikaisia töitä. Hän sai kuitenkin 1972 *associate professor* -paikan New Yorkin osavaltionyliopistosta.

Fox Keller erosi miehestään ja alkoi pohtia syitä naisten vaikeuksille tiedemaailmassa. Hän alkoi tutkia tilastoja ja havaitsi valtavan määrän naisia, jotka hylkäsivät akateemisen uran. Fox Keller jakoi löytänsä 1974 Marylandin yliopiston luentosarjassa, jossa hän ehdotti, että naisten menestymättömyys tiedemaailmassa ei johdu kyvyistä vaan "laajasta uskomuksesta, että tiede on pohjimmiltaan maskuliininen ala".

Keller keskittyi 1970- ja 1980-luvuilla kahteen asiaan: sukupuolen ja tieteen tutkimuksiin sekä geneetikko Barbara McClintockin elämäkertaan. *A Feeling for the Organism* ilmestyi 1983, ja samana vuonna McClintock palkittiin Nobelin lääketieteen palkinnolla. McClintock oli tutkinut 1920-luvulta 1950-luvulle maissin genetiikkaa, ja hänen löydöksensä sivuutettiin pitkään, kunnes molekyylibiologia osoitti ne oikeaksi.

Fox Keller sai kritiikkiä teoksestaan, sillä moni ymmärsi hänen kannustaneen siinä feminiiniseen tieteeseen. Fox Keller kuitenkin täsmensi, että maskuliinisuus ja feminiinisyys ovat kulttuuria rakenteita. Hän kehitteli lisää feministisiä näkemyksiään teoksessa *Reflections on Gender and Science*, joka julkaistiin 1985. Siinä hän erityisesti haastoi historiallisen näkemyksen tieteen maskuliinisuudesta ja feminiinisinä pidettyjen arvojen, kuten tunteiden ja subjektiivisuuden, hylkääämisen. Hän ehdotti uutta dynaamista objektiivisuutta, joka hyväksyisi myös tutkijoiden subjektiivisuuden.

Fox Keller sai kirjojensa myötä lisää näkyvyyssä ja uusia työmahdollisuuksia. Hänet nimettiin 1988 Berkeleyn Kalifornian yliopiston retoriikan laitoksen professoriksi, ja vuonna 1990 häntä haastateltiin PBS-kanavalla Bill Moyersin ohjelmassa, jossa hän kertoi siitä, miten kieli ja sukupuolinormit ovat muotoilleet tiedettä.

Fox Keller palkattiin 1992 Massachusetts Institute of Technologyn tieteen, teknologian ja yhteiskunnan -ohjelmaan, ja hän jatkoi MIT:ssä aina kuolemaansa asti (viimeiset vuodet emeritana). Hän keskittyi jatkossa erityisesti modernin biologian käsitteisiin ja kirjoitti aiheesta useita kirjoja. Teoksissa *Refiguring Life* (1995), *The Century of the Gene* (2000) ja *Making Sense of Life* (2002) hän esitti, kuinka tieteen eteneminen tarvitsee tutkimusten lisäksi käsitteiden jatkuvaa uudelleenarviointia. Teoksessa *The Century of the Gene* hän väitti jopa, että termi geeni on jo vanhentunut, mikä herätti kritiikkiä muun muassa brittiläiseltä embryologilta Lewis Wolpertilta. Fox Keller iski puolestaan kirjassa *The Mirage of a Space between Nature and Nurture* (2010) luonto vastaan kasvatus -keskusteluun ja väitti, että koko ajatus perustuu ongelmallisiin monitulkintaisuuksiin, jotka hämärtävät eliöiden ja ympäristön vuorovaikutuksen moninaisuutta.

Fox Keller suuntautui 2000-luvulla myös ilmaston lämpenemiseen ja julkaisi 2017 Philip Kitcherin kanssa teoksen *The Seasons Alter: How to Save Our Planet in Six Acts*. Fox Kellerin omaelämäkerta *Making Sense of My Life in Science: A Memoir* ilmestyi 2023.

Yksityiselämä
-------------

Fox Keller oli 1963–1976 naimisissa matemaatikko Joseph Kellerin kanssa. He saivat liittonsa aikana kaksi lasta. Fox Keller kuoli syyskuussa 2023.

Lähteet
-------

1. 1 2 3 4 5 6  Georgina Ferry: Evelyn Fox Keller obituary *The Guardian*.  18.10.2023. Guardian News & Media Limited. Viitattu 1.1.2024. (englanniksi)
2. 1 2 3 4 5  Marga Vicedo: Evelyn Fox Keller (1936–2023), philosopher who questioned gender roles in science *Nature*.  1.12.2023. Springer Nature Limited. Viitattu 1.1.2024. (englanniksi)
3. 1 2 3  Peter Dizikes: Professor Emerita Evelyn Fox Keller, influential philosopher and historian of science, dies at 87 *MIT News*.  20.12.2023. Massachusetts Institute of Technology. Viitattu 1.1.2024. (englanniksi)
4. ↑  Andrew Green: Evelyn Fox Keller *The Lancet*.  20.12.2023. Elsevier Ltd. Viitattu 1.1.2024. (englanniksi)
5. 1 2 3 4 5 6  Angela N. H. Crager: Evelyn Fox Keller (1936–2023) *Science*.  30.11.2023. American Association for the Advancement of Science. Viitattu 1.1.2024. (englanniksi)